
Venni vagy nem venni? A használt szoftverek értékesítésének jogi megítélése az Európai Unióban

Dolgozatomban a szoftverek uniós szerzői jogával kapcsolatos problémákat vizsgáltam meg. A szerzői jog egyik legvitatottabb témája a szoftverekhez kapcsolódó szerzői jogok. A szoftverek egyre nagyobb szerepet játszanak számos iparágban, így alapvetően függ tőlük a nemzetgazdaságok és az Európai Unió fejlődése is. Bár az Unió önálló jogszabályban rendelkezett a szoftverek jogi védelméről, mégis a rendelkezések alkalmazása során számos kérdés merül fel.
Dolgozatom a következőképpen épül fel: az első fejezetben a szoftverek uniós szerzői jogának jogdogmatikai, alapjogi vonatkozásait írtam le, ill. a programok jogi védelmének nemzetközi és uniós jogforrásait mutattam be. Itt a szoftver irányelvet emelném ki, hiszen elsősorban e jogforrás alkalmazásával és értelmezésével kapcsolatban merül fel probléma. A második fejezetben a számítógépi programok szerzői jogi kérdéseit igyekeztem összefoglalni. Ebből elsősorban a jogkimerülés elvének problémáját hangsúlyoznám, amely által eljutunk a szoftverek szerzői jogának egyik nagy problémájához, a „használt” szoftverek kereskedelmének kérdéséhez. A szoftver irányelv ugyanis rendelkezik a jogkimerülés elvéről, rendelkezés alkalmazása terén azonban több kérdés is felmerül. Ezek közül két központi kérdés fogalmazható meg: az egyik, hogy a szoftvergyárak a felhasználóval kötött licencszerződésben, mennyiben korlátozhatják a jogkimerülés elvét. A másik, hogy a terjesztési jog kimerülését befolyásolja-e a szoftver formája, konkrétabban, hogy a terjesztési jog akkor is kimerül-e, ha a programot úgy vásárolják meg, hogy internetről töltik le. Az előbbi kérdés kapcsán az a probléma merül fel, hogy a szoftvergyártók megpróbálják megakadályozni a jogkimerülés érvényesülését. Ennek megakadályozása érdekében a gyártók a licencszerződésbe azt foglalják, hogy csak a szoftverek használati jogát adják át a felhasználóknak, így nem beszélhetünk eladásról, és jogkimerülésről sem.
A harmadik fejezetben az Európai Bíróság egyik ítéletét dolgoztam fel. Nyáron megjelent a Bíróság azon döntése, amely válaszként szolgál a „használt” szoftverek kereskedelmének kérdéseire. A Bíróság ítéletében kimondta, hogy a gyártók a licencszerződésben a jogkimerülés érvényesülését nem akadályozhatják és a jogkimerülés érvényesülése független a szoftver formájától. Ezzel pedig választ kaptunk fő kérdésünkre is: „venni vagy nem venni?” A válasz pedig: „venni”.
 



